Både overlock og coverlock (coversømmaskin) er spesialsymaskiner, som syr med flere nåler og tråder. Det som skiller maskinene fra hverandre er måten de syr på, og hva man bruker dem til.
Finn frem en t-skjorte, og vreng den. På innsiden vil du se de to ulike sømmene. Sidesømmene er sydd sammen med en overlockmaskin, mens falden nederst er sydd med coverlock.
En overlock syr på kanten av stoffet, og skjærer stoffet samtidig som den syr to rettsømmer og kaster over sårkanten. Den kan brukes til å få fine kanter når man syr stoff sammen. En coversømmaskin brukes når man skal sy fine falder, kantbånd og pyntesømmer. Den syr kjedesøm: to rettsømmer innpå stoffet og kasterover på baksiden av stoffet.